واخا الأغلبية يقدرو يكونو متافقين على شي حاجة معينة، كاينين أقليات عندهم وجهة نظر مختلفة تماما، منهم على سبيل المثال أسية، اللي ماكتصومش رمضان واخا مسلمة الديانة، وكتآمن بالله. حكات أسية، 20 عام، قصتها ل”كود” حيت عيات ما تبقى مخبية، وبغات الناس يوليو يتقبلو الناس باختلاف آراءهم وأفكارهم ومعتقداتهم، ويجي واحد النهار وتقدر تاكل بحرية، فدارهم أو فأي بلاصة خرى، بلا ماتواجه مشاكل، حيت “أنا إلى كليت او ماكليتش ماكنآدي حد”. كتزيد أسية، اللي كتقرا ف”لينسا” ففاس، “أنا ماشي ماكنصومش حيت كنبغي ناكل، لكن كثر من هذشي، أنا مامقتنعاش بالصيام... كنشوف أن الصيام شي حاجة كتستنزف الطاقة ديالي وماكاتزيدني تاحاجة روحيا، فيحين نقد نحس بالفقير، السبب علاش كنصومو، ونتقوى روحيا بطرق حسن”. والشابة فنظرها الصيام “كيخرج أكفس ما فبنادم”، وقالت فهذ الصدد “بنادم كيترمضن ويتعصب على اي حاجة، وكيحبس رغبتو يطلقها بحال شي فيضان من مور لفطور فالماكلة وغيرها، إذن شنو المنفعة من هذشي وواش هكذا ممكن نحسو بالفقراء؟ إيوا بهذ المنطق الفقير ماخصوش يصوم !!”. وحيت وضعيتها ماعاجباهاش، قالت أسية أنها هذ العام حاولات تصوم، حيت قالت انه غيكون مزيان وحسن، لكن والو ماقدراتش، وحتى نفسيا وجسديا ماقاداش على الصيام. “كناكل فالحمام، فالطواليط، فالصباح بكري فالكوزينة فاش كيكون كلشي ناعس، فالطواليط فالمول، فالمدرسة كنقول ليهم فيا ليغيكَل، وديما كنقولها فاش كنحصل، واخا شي وحدين عاقو بيا لكن مامسوقاش، فالغابة كنت نمشي نكمي فيها لكن شافوني شي دراري صغار ومابقيتش مازال نمشي، مع 6 دالعشية كيبانولي شي وحدين كيتريضو فيها وكتجيني عجوبة !! هذو هوما المازوشيين الحقيقيين !!”، كتصرح أسية ل”كود”. ونظرة أسية للإسلام مختلفة بزاف، لكن إيمانها بالله قوي، وخا هو بطريقة خاصة، كتقول: “مايمهمش واش الإله دالإسلام ولا داليهود، لكن انا كنآمن بالله اللي ماكيتعارضش مع الحب والسلام وكل حاجة زوينة، واللي مايمكنش يآدي الناس، اما ارتباطي بالإسلام ارتباط وجداني، حيت إلى خليتو غنفاصل عل هويتي، طفولتي وشحال من حاجة تربيت عليها، والديا اللي مسلمين ومتجسدة فيهم عندي لانوسيون ديال الدين، كيبقى لي احسن حل هو ناخد منو الحويجات زوينين، بحال مثلا انني ندعي الله أو غيرو، ونخلي الحوايج الصعاب اللي ماقدرتش عليهم، وكنتمنى مستقبلا توضاح لي الرؤية”. وكيألم اسية انها ماقادراش تصارح واليديها وعائلتها بانها ماكتصومش “تاواحد من العائلة ماعارفيني، وإلى عرفو اكيد غيتبراو مني، حيت المسلمين عندهم شي حد ماكيصومش بحال الى قتل.. هذشي جاي كنظن حيت الكفارة دالافطار صعيبة وكتخلع، صعيب تصوم شهرين متابعة..”، على حساب هضرتها. 
إلى عرفوها واليديها غيتبراو منها. مسلمة ماكتصومش عاودات ل”كود” قصتها: رمضان ماعندو مايزيدني روحيا والصيام كيخلي الإنسان يخرج أكفس ما فيه